Dôvodová správa



B. Osobitná časť

K čl. I

K bodu 1
Navrhuje sa zaradenie látky 4-brómometkatinón (4-BMC) medzi psychotropné látky I. skupiny prílohy č. 1 zákona č. 139/1998 Z. z. 
Ide o syntetický katinón s psychostimulačnými účinkami, chemicky a farmakologicky príbuzný iným kontrolovaným katinónom, najmä látkam 4-CMC a 3-BMC. Látka je v Európskej únii známa minimálne od roku 2011 a bola identifikovaná vo viacerých členských štátoch. Po predchádzajúcom poklese jej výskytu sa od roku 2024 opätovne objavujú signály jej šírenia na nelegálnom trhu, vrátane významných záchytov.
Doposiaľ neboli hlásené potvrdené úmrtia ani jednoznačne preukázané nefatálne intoxikácie, avšak boli zaznamenané prípady akútnych otráv s podozrením na expozíciu tejto látke. Látka sa vyskytuje najmä vo forme prášku a je distribuovaná ako stimulujúca psychoaktívna látka alebo ako náhrada kontrolovaných stimulantov.
Rovnako ako pri iných syntetických katinónoch, ani pre 4-BMC nie je známe žiadne uznané terapeutické ani veterinárne využitie.

K bodu 2
Navrhuje sa zaradenie látky 2-metylmetkatinón (2-MMC) medzi psychotropné látky I. skupiny prílohy č. 1 zákona č. 139/1998 Z. z. 
Ide o syntetický katinón so psychostimulačnými účinkami na centrálny nervový systém, ktorý je farmakologicky a štruktúrne príbuzný iným kontrolovaným katinónom, najmä látkam 3-MMC a 4-MMC. Látka je v Európskej únii identifikovaná minimálne od roku 2013 a bola zaznamenaná vo viacerých členských štátoch, pričom dostupné údaje poukazujú na jej rastúcu prítomnosť na nelegálnom trhu.
Z hľadiska verejného zdravia sú s jej užívaním spojené závažné riziká, vrátane akútnych intoxikácií a nežiaducich kardiovaskulárnych a neuropsychiatrických účinkov. Z dostupných údajov vyplýva, že v niektorých členských štátoch boli zaznamenané aj prípady úmrtia a viacero prípadov akútnej otravy s potvrdeným alebo pravdepodobným vystavením tejto látke.
Látka sa na nelegálnom trhu vyskytuje najmä vo forme prášku a je distribuovaná ako stimulujúca psychoaktívna látka alebo ako náhrada iných kontrolovaných stimulantov. Pre túto látku nie je známe žiadne uznané terapeutické ani veterinárne využitie.

K bodu 3
Do prílohy č. 3 sa dopĺňa delegovaná smernica.


K čl. II
Účinnosť návrhu zákona sa navrhuje 1. novembra 2026.


V Bratislave, 6. mája 2026

